Marcus Tullius Tiro
Marcus Tullius Tiro, 103-4 f.Kr, romersk frigiven slave, Ciceros sekretær. 
Tiro var født i Cicerofamiliens hjem i Arpinum og sluttede et nært venskab med den tre år ældre Marcus Tullius Cicero, der frigav ham 28.4.53 f.Kr., og efter hvem Tiro ifølge romersk skik tog sit navn.
Marcus Tullius Tiro virkede som Ciceros sekretær og administrator og viste store praktiske og stilistiske evner. Han opfandt de tironiske noter (se stenografi) og redigerede og udgav både før og efter Ciceros død i 43 f.Kr. hans endnu bevarede breve og taler samt filosofiske og retoriske værker.